- ముగియనున్న ఎఫ్‌అండ్‌వోల గడువు
- వెలువడనున్న కీలక ఆర్థిక ఫలితాలు
- కొనసాగుతున్న యుద్ధ భయాందోళనలు
నవతెలంగాణ-వాణిజ్య విభాగం
దేశీయ స్టాక్‌ మార్కెట్లు నేటి (ఏప్రిల్‌ 24) నుంచి ప్రారంభం కానున్న వారంలో తీవ్ర ఒడిదుడుకులకు గురి అయ్యే అవకాశాలు కనిపిస్తున్నాయి. దేశీయ, అంతర్జాతీయ పరిణామాల మధ్య ఈ వారం కూడా మదుపర్లు ఆచితూచి వ్యవహరించవచ్చని మార్కెట్‌ విశ్లేషకులు అంచనాకడుతు న్నారు. ప్రధానంగా వచ్చే గురువారం ఏప్రిల్‌ మాసపు ఫ్యూచర్స్‌ అండ్‌ అప్షన్స్‌ (ఎఫ్‌ అండ్‌ వో) డెరివేటివ్స్‌ గడువు ముగియనుంది.
దీంతో మదుపర్లు ముందస్తు జాగ్రత్తతో వ్యవహరించ వచ్చు. ఎక్కవగా విక్రయాలకు దిగే అవకాశా లు ఉన్నాయి. దీనికి తోడు వివిధ కార్పొరేట్‌ కంపెనీలు మార్చితో ముగిసిన త్రైమానికానికి ఆర్థిక ఫలితాలను ప్రకటించనున్నా యి. వచ్చే వారం ప్రధానంగా రిలయన్స్‌ ఇండిస్టీస్‌, అల్ట్రా టెక్‌ సిమెంట్‌, యాక్సిస్‌ బ్యాంకు, విప్రో, కోటక్‌ మహీంద్రా బ్యాంకు, మారుతీ సుజుకీి లాంటి దిగ్గజ సంస్థలు మార్చి త్రైమాసికపు ఫలితాలను విడుదల చేయనున్నాయి. వీటి ఫలితాలు ఆయా కంపెనీల షేర్లతో పాటు సంబంధిత రంగాలను ప్రభావితం చేసే అవకాశాలు ఉన్నాయి.
జీ-20 దేశాల సమావేశంపైనా దృష్టి
అంతర్జాతీయంగా రష్యా, కొరియా, సిరియాలో నెలకొన్న బౌగోళిక ఆందోళన పరిణామాలు ప్రపంచ మార్కెట్లను ప్రభావితం చేయనున్నాయి. అదే విధంగా అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలను మదుపర్లు కీలకంగా తీసుకోనున్నారు. వీటితో పాటు మరో ముఖ్యమైన అంశం అమెరికా ప్రభుత్వం హెచ్‌-1బీ వీసాలు, విదేశీ కంపెనీల పట్ల వ్యవహరిస్తున్న తీరు భారత మార్కెట్లపై ప్రభావం చూపనున్నాయి. ఈ ప్రభావం ముఖ్యంగా ఐటీ, టెక్‌ దిగ్గజాల సూచీలపై ఉండనుందని విశ్లేషకులు పేర్కొంటు న్నారు. వాషింగ్టన్‌లో జరుగుతున్న జీ-20 దేశాల ఆర్థిక మంత్రులు, కేంద్ర బ్యాంకుల గవర్నర్ల సమావేశంలోని కొన్ని అంశాలు అంతర్జాతీయ, జాతీయ మార్కెట్లను ప్రభావితం చేయనున్నాయి. ఈ సమావేశాలకు హాజరు కావడానికి ఇప్పటికే భారత ఆర్థిక శాఖ మంత్రి అరుణ్‌ జైట్లీ అక్కడికి చేరుకున్నారు. ఇదే సమయంలో అమెరికా విసా నిబం ధనలపై మంత్రి వ్యవహరించనున్న తీరు టెక్‌ కంపెనీల భవిష్యత్తును తేల్చనుందని విశ్లేషకులు అభిప్రాయపడుతు న్నారు. భారత్‌లో బహుముఖ సంస్కరణలు చేపడుతామని మంత్రి ప్రకటించారు. దీనిపై మరింత స్పష్టత నివ్వడం ద్వారా మార్కెట్లలో జోష్‌ను నింపే అవకాశం లేకపోలేదు. వచ్చే వారం మార్కెట్లలో స్తబ్దత కొనసాగే అవకాశాలే ఎక్కువగా ఉన్నాయని విశ్లేషకులు భావిస్తున్నారు.
వరుసగా రెండో వారంలోనూ నష్టాలే..
ఉత్తర కొరియా, అమెరికాలో నెలకొన్న ఆందోళనకు తోడు సిరియాపై అగ్రరాజ్యం దాడులు ఏప్రిల్‌ 21తో ముగిసిన వారంలో దేశీయ స్టాక్‌ మార్కెట్లను నష్టాలకు గురి చేశాయి. దీంతో వరుసగా రెండో వారంలోనూ మార్కెట్లు ప్రతికూలతను ఎదుర్కొన్నట్లయ్యింది. మరోవైపు మార్చితో ముగిసిన త్రైమాసికంలో కార్పొరేట్‌ కంపెనీల ఆర్థిక ఫలితాలపై నెలకొన్న అనుమానాలు మదుపర్లను అమ్మకాలకు మొగ్గు చూపేలా చేశాయని విశ్లేషకులు పేర్కొన్నారు. ఈ నేపథ్యంలోనే ఈ నెల 21తో ముగిసిన ఐదు సెషన్లలో బీఎస్‌ఈ సెన్సెక్స్‌ 96.15 పాయింట్లు లేదా 0.33 శాతం కోల్పోయి 29,365.30కు పడిపోయింది. ఎన్‌ఎస్‌ఈ నిఫ్టీ 31.40 పాయింట్లు లేదా 0.34 శాతం పడిపోయి 9,119.40 వద్ద ముగిసింది. రెండు వారాల్లో సెన్సెక్స్‌ మొత్తంగా 341.31 పాయింట్లు, నిఫ్టీ 78.90 పాయింట్ల చొప్పున కోల్పోయాయి. అయితే కిందటి వారంలో నిఫ్టీ మిడ్‌క్యాప్‌ 1.42 శాతం, స్మాల్‌క్యాప్‌ 3.11 శాతం చొప్పున పెరగడం విశేషం.
మీ స్నేహితులకు రికమెండ్ చెయ్యండి